Wie is Alan Winde en wat kan ons van hom verwag?Alan Winde (Foto: ANA) Die DA se keuse van die 53-jarige sakeman Alan Winde as premierskandidaat verplaas werkskepping na die middelpunt van die provinsiale beleidsdebat. Winde is in 1965 in Knysna gebore en het sy naam as sakeman gemaak op sy prentjiemooi geboortedorp aan die Tuinroete, waar hy tien ondernemings bedryf het. Gegewe die DA se sterk politieke magsposisie in die Wes-Kaap en sy persoonlike gewildheid in die provinsie is Winde, wie se van op Engels uitgespreek word (soos in windy), die gunsteling om by Helen Zille oor te neem wanneer haar uurglas as premier met volgende jaar se verkiesing uitloop. Winde het die politiek in 1996 betree toe hy as onafhanklike kandidaat tot die destydse Suid-Kaapse distriksraad verkies is. Drie jaar later, in 1999, is hy onder die vaandel van die destydse Demokratiese Party (DP) tot die Wes-Kaapse wetgewer verkies, waarin hy sedertdien dien. Nadat die DP met die Nasionale Party en die Federale Alliansie saam gesmelt het om die Demokratiese Alliansie (DA) te vorm, het Winde ‘n DA-lid geword, soos hy vandag steeds is. Toe die DP en die DA nog in opposisie was in die Wes-Kaap, het Winde as hoofsweep van die opposisie en as lid van die provinsiale staande komitee oor finansies gedien. In 2009, toe die DA die Wes-Kaapse regering oorgeneem het, is Winde aangestel as LUR vir finansies. Sedert 2014 dien hy as LUR vir ekonomiese geleenthede (wat basies werkskepping beteken), toerisme en landbou. Onder sy leiding het die Wes-Kaap die laagste werkloosheidsyfer in die land bereik en die meeste buitelandse belegging in die land gelok. In hierdie verband is Winde een van die mees uitgesproke kritici teen knellende immigrasiemaatreëls wat die verhuising van geskoolde buitelanders na Suid-Afrika kortwiek. Hy is bekend as een van die mees innemende en een van die gewildste mense in die Wes-Kaapse politiek en was nog nooit in ‘n sweempie van ‘n skandaal op enige persoonlike of professionele vlak betrokke nie. Sy kantoor is waarskynlik die enigste kantoor van enige LUR of minister in die land waar die publiek sonder hindernis van die straat af kan inloop. Suksesse in sy ampstermyn die afgelope tien jaar sluit in die dramatiese toename in internasionale vlugte na en van Kaapstad, die meer as verdubbeling van Wes-Kaapse handel met China en die vestiging van die Wes-Kaap as ‘n toonaangewende verskaffer van halaalprodukte wêreldwyd. Met die aanwysingsproses vir die Wes-Kaapse premierskandidaat het Winde verreweg die hoogste punte by die aanwysingspaneel gekry. Hy het te kampe gehad met ‘n poging van die Wes-Kaapse DA-leier, mnr. Bonginkosi Madikizela, om hom om rasgebaseerde redes in eiebelang as kandidaat uit te knikker, en Winde se oorwinning ten spyte van Madikizela se uitgesproke pogings, word wyd as oorwinning vir nierassigheid in die Wes-Kaapse DA gesien. Fietsry is Winde se gunstelingstokperdjie. Hy is ook bekend as ‘n gesinsman – hy is getroud met mev. Tracy Winde en hulle het twee kinders – ‘n seun en ‘n dogter.